L. Nagy, poslanec: (2007-11-29):
V tom čase nebol jasný vedeniu Slovenského rozhlasu spôsob vyrovnávania svojich dlhov za už dodané služby, ani to, ako zabezpečia financovanie stredných vĺn na rok 2008. Vedenie Slovenského rozhlasu argumentovalo tým, že financovanie vysielania na stredných vlnách je podľa zákona o Slovenskom rozhlase povinnosťou štátu, nech teda zaplatí štát. Citujem zo zákona o Slovenskom rozhlase: „Príjmy Slovenského rozhlasu okrem iného sú transfer zo štátneho rozpočtu na príslušný rok určený na úhradu výdavkov na zabezpečenie vysielania v pásme stredných vĺn.“ Lenže štátny rozpočet na rok 2007 neobsahuje ani halier na vysielanie v pásme stredných vĺn a vtedy už známy vládny návrh štátneho rozpočtu na rok 2008 tiež neobsahoval ani halier na tieto účely. Predpokladám teda, že vedenie Slovenského rozhlasu v snahe odvrátiť hroziaci finančný bankrot rozhlasu pristúpilo k vypovedaniu zmluvy s nástupníckou organizáciou Slovenských rádiokomunikácií so spomínaným TBDS, aby aspoň takýmto spôsobom znížilo straty v hospodárení rozhlasu. Vedenie rozhlasu si však zrejme neuvedomilo dostatočne dve veci. Po prvé, že národnostné vysielanie verejnoprávneho rozhlasu na Slovensku má svoju oporu ako v domácom, tak aj v medzinárodnom práve. A po druhé vedenie rozhlasu si tiež neuvedomilo dostatočne a nepočítali s nevôľou a opodstatneným odporom poslucháčov národnostného vysielania. Najprv v krátkosti k právnym úpravám. Ústava Slovenskej republiky čl. 34 zabezpečuje príslušníkom národnostných menšín rozvíjať svoju kultúru, právo rozširovať a prijímať informácie vo vlastnom jazyku. Podľa paragrafu zákona o Slovenskom rozhlase Slovenský rozhlas zabezpečí, citujem: „Vysielanie obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky. Na zabezpečenie výroby a vysielania programov pre národnostné menšiny a etnické skupiny zriaďuje Slovenský rozhlas samostatné organizačné zložky.“ Postavenie národnostného rozhlasu upravuje aj medzinárodné právo a medzinárodné dohody. Rámcový Dohovor o ochrane národnostných menšín v roku 1995 v čl. 9 uvádza, citujem: „Strany v rámci svojho právneho poriadku zabezpečia, aby osoby patriace k národnostným menšinám neboli diskriminované v prístupe k médiám.“ Ďalej sa uvádza, že, zase citát: „V rámci svojich právnych poriadkov strany prijmú pre osoby patriace k národnostným menšinám primerané opatrenia na uľahčenie prístupu k médiám.“ Ratifikovaním Európskej charty regionálnych alebo menšinových jazykov v roku 2001 Slovenská republika sa zaviazala, že prijme vhodné opatrenia, aby rozhlas ponúkal programy v regionálnych alebo menšinových jazykoch. Vo svojom verejnoprávnom rozhlase bude podporovať alebo uľahčí pravidelné vysielanie rozhlasových programov v regionálnych alebo menšinových jazykoch. Dodržiavanie týchto práv je predmetom aj pravidelného hodnotenia monitorovacích odborných skupín Rady Európy a záväzné odporúčania pre členské štáty sa prijímajú na najvyššej úrovni, teda na úrovni Rady ministrov Rady Európy. Dúfam, vážené kolegyne, vážení kolegovia, že všetci si uvedomujeme delikátnosť súčasnej situácie, keď práve uplynulý týždeň Slovenská republika prevzala predsedníctvo v Rade Európy. Nikto by z nás určite nebol rád, keby práve teraz Slovenská republika mala byť vystavená kritike z porušovania práv národnostných menšín. So vzniknutou vážnou situáciou v národnostnom vysielaní sa zaoberali v nedávnej minulosti aj dva parlamentné výbory, mediálny výbor a výbor pre kultúru, ako aj výbor pre ľudské práva, národnosti a postavenie žien. Výbor Národnej rady pre ľudské práva, národnosti a postavenie žien na predmetnom rokovaní výboru prijal uznesenie, v ktorom odporúča podpredsedovi vlády Dušanovi Čaplovičovi a ministrovi kultúry Markovi Maďaričovi zabezpečiť finančné krytie vysielania Rádia Patria na stredných vlnách prostredníctvom príslušnej kapitoly štátneho rozpočtu formou účelového viazania prostriedkov a prijal odporúčanie aj pre vedenie Slovenského rozhlasu. Po prvé zachovať vysielanie Rádia Patria na stredných vlnách v súčasnom rozsahu a po druhé zabezpečiť kvalitatívne zlepšenie signálu Rádia Patria na celom území obývanom národnostnými menšinami. Vedenie Slovenského rozhlasu, ako som pred chvíľou spomínal, nepočítalo ani s poslucháčskym ohlasom na zneistenie a ohrozenie budúcnosti národnostného vysielania rozhlasu. Vedenie rozhlasu, ale aj vláda v uplynulých týždňoch a mesiacoch bola zaplavená stovkami poslucháčskych listov, v ktorých pisatelia žiadajú zachovanie národnostného vysielania rozhlasu v pôvodnom rozsahu a na pôvodných rozhlasových vlnách. Problém financovania a neistá budúcnosť Rádia Patria sa stala teda predmetom verejnej diskusie a hromadného protestu občanov. Otázka sa dostala aj na stôl verejnej a medzinárodnej politiky. Otázkou osudu Rádia Patria sa museli zaoberať aj najvyšší predstavitelia Slovenskej a Maďarskej republiky na ostatných dvojstranných rokovaniach, či už na úrovni predsedov parlamentov, predsedov vlád alebo ministrov zahraničných vecí. V snahe odvrátiť hroziace nebezpečenstvo vnútropolitického a medzinárodného škandálu napokon rozhodujúci krok urobila vláda Slovenskej republiky. V tejto súvislosti aj na tomto mieste s uznaním kvitujem nedávne rozhodnutie slovenskej vlády, keď zo svojej rezervy na rok 2007 pod tlakom už spomínaných okolností uvoľnila 45,3 mil. Sk pre financovanie národnostného vysielania Slovenského rozhlasu na stredných vlnách, kde vysiela aj Rádio Patria. Len v zátvorke uvádzam, že na týchto istých stredných vlnách vysiela Slovenský rozhlas aj okruh Slovenského rozhlasu Regina. Rádio Patria vysiela iba 42 % z celkového vysielacieho času na stredných vlnách, ostatné vysielanie vypĺňa Rádio Regina. Kríza, vážené dámy, vážení páni, však nie je zažehnaná. Štátny rozpočet na rok 2008 neobsahuje žiadnu položku pre vysielanie Slovenského rozhlasu pre národnosti. V Slovenskom rozhlase naďalej pokračujú prípravy na zrušenie Rádia Patria na stredných vlnách a pripravuje sa prechod na internetové vysielanie, ktoré nikto počúvať nebude. Národnostné zväzy, národnostný zväz Rusínov a Ukrajincov a národnostný zväz Maďarov Csemadok informovali podpredsedu vlády Dušana Čaploviča, vedenie Slovenského rozhlasu, ako aj parlamentný výbor pre ľudské práva, národnosti a postavenie žien o narastajúcom napätí a nespokojnosti svojich príslušníkov. Z občianskej iniciatívy rozbehli petičné akcie na záchranu Rádia Patria. Podľa posledných informácií medzi maďarskými poslucháčmi za krátky čas bolo zozbieraných viac ako 16 tisíc podpisov. Obdobná situácia je aj na území obývanom rusínskou národnosťou. Aj preto výbor pre ľudské práva, národnosti a postavenie žien na poslednom svojom zasadnutí vo verejnej diskusii vypočul stanoviská vedenia rozhlasu, predstaviteľov národnostných zväzov a zástupcov vlády a na základe toho prijal jednomyseľný návrh k štátnemu rozpočtu ku kapitole Všeobecná pokladničná správa a ministerstva kultúry. Dovoľte, aj keď to máte v spoločnej správe, aby som odcitoval uznesenie, resp. návrh výboru pre ľudské práva a národnosti. Z kapitoly ide o návrh č. 4 v časti bodu C. „Z kapitoly Všeobecná pokladničná správa, rezerva vlády Slovenskej republiky presunúť 45,4 mil. Sk do rozpočtovej kapitoly Ministerstva kultúry Slovenskej republiky s účelovým určením pre Slovenský rozhlas na zabezpečenie vysielania programu v jazykoch národnostných menšín a etnických skupín program 08S03 podpora verejnoprávnych médií, podprogram 08S0301 Slovenský rozhlas.“ Návrh sa zdôvodňuje tým, že sleduje zabezpečenie národnostného vysielania Slovenského rozhlasu Rádia Patria ohrozené vypovedaním zmluvy o šírení signálu na stredných vlnách. Na zasadnutí gestorského výboru však tento návrh nebol podporený. Gestorský výbor tento návrh odporúča neschváliť. Ja následne som viedol konzultácie s pánom ministrom financií a na základe aj jeho pripomienok a podnetu som vypracoval kvôli uľahčeniu situácie a spriechodneniu tohto návrhu iný variant tohto návrhu a tento variant návrhu predkladám aj ako alternatívny poslanecký návrh na tú istú problematiku. Pozmeňujúci návrh znie: „V kapitole Ministerstva kultúry Slovenskej republiky znížiť kapitálové výdavky o 45,3 mil. Sk zo 606 mil. 361 tis. Sk na 561 mil. 61 tis. Sk a zvýšiť objem finančných prostriedkov programu 08S03 Podpora vysielania verejnoprávnych médií z navrhovaných 55,4 mil. Sk na 100 mil. 700 tis. Sk s určením na zabezpečenie národnostného vysielania Slovenského rozhlasu Rádio Patria na stredných vlnách.“ Zdôvodnenie je obdobné ako už v spomínanom návrhu zo spoločnej správy. Návrh sleduje zabezpečenie národnostného vysielania Slovenského rozhlasu Rádio Patria ohrozené vypovedaním zmluvy o šírení signálu na stredných vlnách. Vážené panie poslankyne, vážení páni poslanci, na záver dovoľte, aby som vás ešte požiadal, resp. spravodajcu, aby vyňal zo spoločnej správy z časti IV C bod 4 a z časti IV D body 3, 4 a 5 na osobitné hlasovanie. Dúfam, že aspoň prítomných poslancov som presvedčil o dôvodoch, prečo boli predložené a schválené vo Výbore Národnej rady Slovenskej republiky pre ľudské práva, národnosti a postavenie žien pozmeňujúce návrhy týkajúce sa vysielania Rádia Patria i ďalšie a dúfam, že tieto návrhy podporíte pri hlasovaní. Ďakujem za vašu pozornosť. (Potlesk.)